Diari Oficial de la Generalitat Valenciana


Sumari del DOGV 8066, del 20-06-2017 (2017/4648)

RESOLUCIÓ de 15 de maig de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 149/16-AIA Villena.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8066

Data del DOGV
:   20-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4648


Data del document
:   15-05-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 15 de maig de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 149/16-AIA Villena. [2017/4648]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 149/16-AIA Villena.  
  
  
«Declaració d'impacte ambiental  
Expedient: 149/16-AIA.  
Títol: instal·lació de valorització de residus perillosos.  
Promotor: Hermanos Gil Gestión de Residuos, SLU.  
Autoritat substantiva: servei de lluita contra el canvi climàtic i prevenció i control de la contaminació, de la Conselleria d'Agricultura, Medi Ambient, Canvi Climàtic i Desenvolupament Rural (exp. 019/11 IPPC).  
Localització: polígon industrial El Rubial, carrer 3, parcel·la C, del terme municipal de Villena (Alacant).  
  
Antecedents  
S'assigna a la instal·lació el número d'identificació mediambiental (NIMA) 2113079918  
La mercantil Hermanos Gil Gestión de Residuos, SLU, està autoritzada per a:  
- Recollida i emmagatzematge temporal de residus perillosos (d'ara endavant RP) amb núm. 411/RA/RTP/CV.  
- Gestió d'RP (valorització) amb núm. 411/G/RTP/CV.  
- Valorització de residus no perillosos (d'ara endavant RNP) amb núm. 356/V/RNP/CV.  
- Valorització d'RAEE amb núm. 1/V/RAE/CV.  
La mercantil disposa, a més, de:  
- Estimació d'impacte ambiental favorable amb condicionants (amb data 26 de juny de 2001, exp. 159/01-AIA, planta de transferència de residus perillosos, promogut per Talleres y Grúas Hermanos Gil, SL).  
  
- Declaració d'impacte ambiental favorable amb condicionants (amb data 17 d'abril de 2007, exp. 317/06-AIA, ampliació de planta de gestió de residus perillosos, promogut per Hermanos Gil Gestión de Residuos, SL).  
En la qual se sol·licitava:  
1. Augment de la capacitat d'emmagatzematge d'RP i incorporació de la gestió d'RAEE, llots de dissolvent i llots d'altres dissolvents.  
  
2. Depuració d'aigües procedents de cabines de pintura del sector tèxtil, calcer i d'aigües contaminades procedents de la llavada de vehicles.  
3. Incorporació d'un procés de llavada d'envasos contaminats amb substàncies perilloses i el tractament dels seus efluents.  
  
Descripció del projecte  
L'objecte del projecte és la sol·licitud de l'autorització ambiental integrada (d'ara endavant AAI), d'acord ambla Llei 2/2006, de 5 de maig, de prevenció de la contaminació i qualitat ambiental, per a una ampliació de processos i capacitat de tractament.  
La mercantil es dedica a la gestió d'RNP i RP, per a això realitza les operacions següents: recollida, transport, emmagatzematge i valorització dels diferents tipus de residus.  
La valorització i gestió de residus perillosos és superior a 10 tones per dia.  
La instal·lació s'emplaça en sòl urbà i, segons el certificat municipal, l'activitat és compatible amb el planejament vigent, sempre que no se supere el nivell màxim de soroll, el qual és 60 dBA, d'acord amb el que disposa el certificat de compatibilitat urbanística.  
  
Se sol·licita, per tant, l'AAI per a l'activitat incloent els processos per als quals la planta indica que té autorització i els següents nous processos:  
1. Emmagatzematge temporal de residus no perillosos, per als quals la planta té autorització de recollida i transport.  
Els residus seran emmagatzemats, en funció de les seues característiques, en GRG (residus líquids), en contenidors i en contenidors flexibles (residus sòlids), tant en l'interior com en exterior de les instal·lacions.  
2. Valorització de metall, plàstic, cartó i paper.  
- Plàstic: el plàstic recollit es tritura en una trituradora mòbil previ al seu emmagatzematge en un contenidor en el pati exterior amb una capacitat de 35 t.  
- Metall: el metall no contaminat s'emmagatzema en un contenidor en el pati exterior amb una capacitat de 20 t.  
- Paper i cartó: el paper i cartó no contaminat s'emmagatzema en un contenidor en el pati exterior amb una capacitat de 60 m³.  
L'emmagatzematge del metall, paper i cartó sense tractament previ i una vegada completats els contenidors es ven a gestors finals.  
3. Recollida, transport i emmagatzematge de sentines (el promotor, en la documentació remesa posterior, desisteix de l'autorització per a la gestió d'olis de sentines en el procés de sol·licitud de l'AAI).  
Les matèries primeres principals utilitzades en el procés productiu són: RP i RNP, aigües contaminades i RAEE, i s'obtenen els productes següents: envasos descontaminats de plàstic i metall, components d'aparells elèctrics i electrònics i aigües contaminades, i seran una part utilitzades en el procés de llavada d'envasos.  
La destinació final dels residus és gestor autorizat.  
La instal·lació ocupa dues parcel·les:  
- Parcel·la C: 4.066,80 m².  
Nau industrial tancada, amb una superfície construïda de 850 m². Disposa d'una entreplanta destinada a oficines amb una superfície de 93,80 m².  
La superfície dedicada a l'emmagatzematge és de 140 m², en estanteries de 2 i 3 metres d'alçària i sobre el sòl 1 metre.  
Nau industrial oberta, amb una superfície construïda de 225 m².  
La nau oberta i el terreny circumdant té una superfície d'emmagatzematge de 925 m² en estanteries de 2 m d'alçària i sobre el sòl 1 m.  
  
Cobert per a compressor i d'altres, amb una superfície de 15 m².  
- Parcel·la 177: 3.153,00 m².  
Amb una superfície construïda de 1.350 m², disposa d'una entreplanta destinada a oficines, sala de juntes i lavabos amb una superfície de 131,80 m².  
La superfície dedicada a l'emmagatzematge és de 240 m², en estanteries de 2 m i sobre el sòl 1 m.  
En l'exterior hi ha una superfície d'emmagatzematge de 600 m², amb alçària d'1 m sobre el sòl.  
Els productes que no siguen tractats són emmagatzemats i posteriorment enviats a gestors autoritzats, i comporten 26.880 t/any.  
L'emmagatzematge de tots els productes es realitzen en la parcel·la C, excepte els RAEE.  
Els processos industrials realitzats en la instal·lació són:  
1. Recollida, transport i emmagatzematge de residus.  
S'agrupen per tipus i s'entreguen a gestor autoritzat.  
2. Valorització d'RAEE.  
Recepció d'RAEE, trasllat a la zona de tractament per a procedir al desmuntatge i separació dels seus components, s'emmagatzemen les fraccions classificades i separades en plàstic, vidre, residus perillosos i metall, i posteriorment s'entreguen a gestors autoritzats.  
No s'extrauen gasos refrigerants.  
Les estructures que contenen gasos i els tubs de rajos catòdics són extrets de forma completa i entregats a gestor autoritzat.  
3. Valorització per llavada i trituració d'envasos contaminats.  
La planta valoritza envasos contaminats de plàstic i metall que després de ser triturats i llavats amb una dissolució de NaOH són descontaminats, a més valoritza part de les aigües contaminades que gestiona per mitjà de la introducció d'aquesta aigua en el procés de llavada.  
S'estima una quantitat de 1.800 t/any de residus d'envasos plàstics i 3.000 t/any de residus d'envasos metàl·lics.  
La llavada dels envasos de plàstic i metàl·lics es produeixen per separat en tancs diferenciats i després de la trituració en dues línies per separat amb un molí triturador cada una, es trituren envasos contaminats que han contingut dissolvents, pintures, productes químics, etc, per la qual cosa es desprenen compostos orgànics volàtils, es disposa de filtres per a la captació i depuració de gasos contaminants.  
4. Valorització d'aigües contaminades  
L'aigua de procés de llavada dels envasos de plàstic procedirà principalment d'aigües contaminades que compleixen les necessitats del procés (líquid revelador i semblants), i una vegada esgotades es tractaran en una depuradora per a posteriorment ser abocades a la xarxa de clavegueram.  
Les aigües esgotades en el procés de recirculació juntament amb les aigües que no compleixen els requisits per a ser introduïdes en la llavada d'envasos són entregades a gestor autoritzat.  
Les aigües de procés d'envasos metàl·lics seran emmagatzemades en depòsits GRG i entregades a gestor autoritzat, ja que no són susceptibles de ser depurades.  
L'aigua de procés emprada per a la llavada d'envasos té la procedència següent:  
- Aigua de xarxa.  
- Aigua procedent dels depòsits pluvials (en l'informe remés per l'Ajuntament de Villena amb data 31 d'agost de 2016, el promotor indica que el depòsit estanc d'aigües pluvials contaminades està anul·lat, no té ús, i es construeix un muret de protecció al voltant de la boca del depòsit).  
- Aigua procedent dels processos de depuració.  
Es disposa d'una depuradora (tractament fisicoquímic), amb les etapes següents:  
- Pretractament que consisteix en un desbast, homogeneïtzació i bombament.  
- Coagulació/ajust de pH i floculació.  
- Decantació.  
- Filtració per vidre i carbó actiu.  
- Deshidratació de llots.  
Els equips s'han dimensionat per a poder tractar 15 m³/dia.  
Els llots generats seran emmagatzemats en contenidors flexibles i entregats a gestor autoritzat.  
Adequació de la parcel·la segons el projecte.  
Tota la superfície industrial disposa de paviment impermeable, tant dins de les naus com en el pati exterior i les construccions estan cobertes.  
Es planteja el cobriment de part del pati exterior de 854 m² i s'establirà una repavimentació amb solera de formigó impermeable, per a evitar la possible contaminació al sòl, la qual cosa millora el següent:  
- Procés de càrrega/descàrrega, ja que els dies de pluja no podran afectar la manipulació dels residus.  
Zona de trituració i llavada d'envasos, els envasos contaminats (plàstic i metàl·lics) passen un temps abans de la seua manipulació i queden a l'espera en una fossa d'envasos, que per mitjà d'una grua amb pinça s'incorporen al procés de trituració i llavada. Aquesta zona compta amb una cubeta de retenció d'11 m³.  
Reordenació de les zones d'emmagatzematge  
Els residus perillosos quedarien emmagatzemats en l'interior de les naus i en el pati exterior sota la nova coberta.  
La distribució de l'emmagatzematge dels residus queda de la manera següent:  
- Nau A (parcel·la 177): RAEE, metall, plàstic i material elèctric recuperat.  
- Nau C (parcel·la C): residus perillosos, inflamables. Els productes inflamables estan emmagatzemats de forma independent en un lloc adequat a les seues característiques fora de contacte amb matèries comburents.  
- Pati exterior sota coberta: envasos de plàstic i metàl·lics, líquids (olis, aigües contaminades).  
- Pati exterior sense coberta: residus no perillosos.  
L'activitat genera els tipus de residus següents:  
1. Residus orgànics assimilables a urbans, aquests seran depositats en els contenidors d'arreplega municipal per part de l'ajuntament.  
2. Residus valoritzables (paper, cartó, restes d'envasos, etc.) de les oficines i resta de les naus. Aquests es reincorporen a la gestió de residus de l'empresa.  
3. Residus perillosos derivats del manteniment de la maquinària i instal·lacions que seran entregats a gestors autoritzats.  
Totes les zones compten amb cubetes de retenció realitzats de formigó i impermeabilitzats amb Poxitar-LS (revestiment d'alta resistència a base de resines epoxi amb oli d'antracé per a garantir-ne la impermeabilització).  
  
Tramitació administrativa  
Amb data 7 de febrer de 2012, es registra en el Servei d'Avaluació d'Impacte Ambiental un ofici del Servei de Protecció i Control Integrat de la Contaminació, on se sol·licita, d'acord amb l'article 26 del Decret 127/2006, que s'emeta un informe sobre la suficiència de la documentació, i es remet expedient compost per:  
Projecte bàsic de sol·licitud d'autorització ambiental integrada, annex I al projecte bàsic d'AAI, estudi d'impacte ambiental, document de síntesi i separata de justificació de la no-aplicació de la Llei 4/1998, d'11 de juny, de patrimoni cultural valencià.  
El 24 de juliol de 2013, el Servei de Protecció i Control Integrat de la Contaminació reitera la petició efectuada amb data 7 de febrer de 2012, per a poder prosseguir el tràmit de l'AAI. Remet documentació complementària que el titular ha anat presentant composta per:  
  
Informe d'auditoria acústica, informe annex d'auditoria acústica, fitxes CAPCA, plànol de planta i seccions dels focus d'emissió, certificat de compatibilitat urbanística, informe de contaminació atmosfèrica, pla d'actuació i autocontrol analític en relació amb l'informe de l'EPSAR, projecte de millora del projecte bàsic d'AAI.  
El 4 d'abril de 2014 i el 14 d'agost de 2014, el Servei de Protecció i Control Integrat de la Contaminació comunica canvi de titularitat a favor d'Eolius, SL, remet documentació complementària i reitera la petició efectuada en dates anteriors.  
El 3 de desembre de 2014, el Servei de Protecció i Control Integrat de la Contaminació comunica que ha finalitzat el termini d'informació pública del projecte bàsic d'AAI i estudi d'impacte ambiental, i que s'han presentat al·legacions i que el promotor les ha contestades, en la qual s'exposa que es desisteix de la sol·licitud d'autorització per a la gestió d'olis de sentines, que les aigües s'ajusten a les exigències de l'abocament municipal i s'indica que es té clarament identificats els distints tipus de residus aquosos que es reben per al seu correcte tractament i gestió i que no li afecta la normativa de control de legionel·losi.  
  
El 21 de gener de 2015, el Servei d'Avaluació d'Impacte ambiental requereix el promotor per a l'aclariment a la documentació aportada, per a completar l'expedient.  
El 18 de febrer de 2015, el promotor remet la documentació sol·licitada.  
El 31 d'agost de 2016, el Servei de Protecció i Control Integrat de la Contaminació adjunta un informe emés per l'Ajuntament de Villena amb sentit favorable condicionat.  
El 20 de setembre de 2016, el Servei de Lluita Contra el Canvi Climàtic i Prevenció i Control de la Contaminació aporta informe emés per l'EPSAR amb sentit favorable condicionat.  
El 16 de desembre de 2016, el Servei de Lluita Contra el Canvi Climàtic i Prevenció i Control de la Contaminació aporta un informe emés pel Servei de Gestió de Residus amb sentit favorable condicionat.  
  
El 7 de febrer de 2017, el Servei d'Avaluació d'Impacte Ambiental realitza consulta al Servei d'Ordenació del Territori, sobre la compatibilitat de l'activitat amb el risc d'inundació, ja que l'emplaçament de la parcel·la on s'exerceix l'activitat, d'acord amb la cartografia disponible en el visor CITMA, està afectada per perillositat geomorfològica amb un nivell de perillositat per inundació 7, segons el vigent pla d'acció territorial de caràcter sectorial sobre el risc d'inundació de la Comunitat Valenciana (PATRICOVA).  
  
El 7 de març de 2017, es rep l'informe emés pel Servei d'Ordenació del Territori.  
  
  
Consideracions ambientals  
Quant a les emissions a l'atmosfera  
La planta de transferència de residus posseeix 4 focus contaminants, 3 d'aquests estan situats en la zona de trituració d'envasos metàl·lics i de plàstic:  
- Molí triturador envasos plàstics.  
- Molí triturador envasos metàl·lics.  
- Zona de llavada i trituració.  
L'altre focus està situat en la zona de transvasament de dissolvents de contenidors més xicotets a altres majors, aquesta zona (inflamables) disposa de ventilació forçada que garanteix l'eixida de gasos a l'exterior.  
Els focus d'emissió estan canalitzats i compten amb filtres de carbó actiu per a evitar la dispersió de contaminants a l'atmosfera i han sigut analitzats per una entitat col·laboradora de l'administració (SGS) per a comprovar els nivells fixats en el Decret 127/2006. Els contaminants avaluats són els COT (carboni orgànic total) i els resultats obtinguts després de mesurar les emissions de tots els focus van ser inferiors als fixats en la legislació.  
Quant a la possible afecció al sòl i a l'aigua  
Davant de la possibilitat de vessaments, la instal·lació compta amb un sistema d'arreplega d'abocaments que està constituït per una xarxa d'obra amb reixetes metàl·liques, que seran conduïts fins a cubetes de retenció estancs fabricats en poliuretà amb revestiment de formigó, tant en l'exterior com en l'interior de les instal·lacions, les cubetes es troben en les zones següents:  
- Zona d'emmagatzematge de residus (inflamables i RP): 2.300 litres.  
- Zona de llavada i triturament d'envasos (no emmagatzematge): 3.250 litres.  
- Trituradores (envasos contaminats): 21.000 litres.  
- Fossa de recepció d'envasos (envasos contaminats): 11.000 litres.  
- Zona de depuració (aigües de procés): 1.500 litres.  
- Zona de tractament d'RAEE: 1.500 litres.  
- Depòsits en pati (aigües contaminades): 1.000 litres.  
L'abastiment d'aigua és a través de la xarxa municipal de Villena, el seu ús és per al procés productiu i els sanitaris.  
Les aigües sanitàries són conduïdes al clavegueram municipal.  
Els abocaments estarien constituïts principalment per aigües sanitàries ja que les aigües de procés una vegada esgotades serien retirades per gestor autoritzat, encara que es preveu que en cas d'excedents, les aigües de llavada, una vegada depurades, seran abocades a la xarxa de sanejament, sempre que complisquen els límits permesos en l'ordenança municipal d'abocaments.  
Les aigües es bomben al tanc d'abocament a clavegueram on s'analitzarà la DQO, si no compleix els paràmetres, seran emmagatzemades en el tanc de gestió i seran retirades per gestor autoritzat.  
En cas d'anomalia en el funcionament de la depuradora, en els quals la conductivitat, pH no siguen els adequats, l'abocament s'emmagatzemarà en el tanc de gestió i no s'evacuarà al clavegueram.  
Quant a la producció de sorolls i vibracions  
El projecte preveu que els focus d'emissió de soroll són:  
- Zona de llavada i trituració, en aquesta zona hi ha dues trituradores d'envasos i les bombes de les sitges d'aigua per a introduir en el procés de llavada.  
- Zona d'RAEE, disposa d'una altra trituradora.  
- Zona d'emmagatzematge, en aquesta zona es troba una màquina de llavada d'envasos.  
- El trànsit de camions i carretons per les instal·lacions.  
- Compressor.  
Les mesures correctores i preventives a adoptar en la instal·lació són:  
- L'activitat s'ha de realitzar en horari diürn.  
- L'estudi acústic presentat estima que els tancaments confereixen un aïllament tal que en l'exterior i en l'interior d'altres estades contigües no se superaran els límits establits per la legislació.  
  
- Quant a les vibracions, la mesura adoptada és: els elements susceptibles de produir vibracions s'assentaran sobre tacs elàstics.  
L'expedient aporta un certificat d'auditoria acústica, segons el qual el nivell de soroll produït per l'activitat està d'acord amb els valors límit de recepció en l'ambient exterior i horari diürn, que estableix la normativa vigent per a zones industrials El certificat és vàlid fins al maig de 2017.  
Quant a l'afecció associada al risc d'inundació  
El Servei d'Ordenació del Territori emet un informe el 7 de març de 2017, i com a conclusió final exposa:  
La parcel·la està afectada per risc d'inundació i és compatible amb les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana, sempre que es justifique el compliment de l'article 20 de la seua normativa.  
  
Consideracions jurídiques  
1. El projecte examinat constitueix, segons el que preveu el grup 9.k de l'annex II (qualsevol canvi o ampliació dels projectes que figuren en els annexos I i II, ja autoritzats, executats o en procés d'execució, que puguen tindre efectes adversos significatius sobre el medi ambient, quan es produïsquen determinades incidències), del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, un dels supòsits fàctics en què és preceptiva la formulació d'una declaració d'impacte ambiental.  
  
La decisió de sotmetre'l al tràmit d'avaluació d'impacte ambiental se sustenta en el fet que l'ampliació del projecte prevista comporta un increment significatiu en el tractament de residus.  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament impacte ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'instal·lació de valorització de residus perillosos, promoguda per Hermanos Gil Gestión de Residuos, SLU, ubicada al polígon industrial El Rubial, carrer 3, parcel·la C, del terme municipal de Villena (Alacant), sempre que s'hi desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
  
1. Es fa extensiu al projecte d'autorització ambiental integrada de l'activitat tots i cada un dels condicionants inclosos en l'estimació d'impacte ambiental formulada amb data 26 de juny de 2001 i en declaració d'impacte ambiental formulada amb data 17 d'abril de 2007.  
  
2. Els residus admesos en l'activitat seran els indicats en les distintes autoritzacions administratives, o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a casos en què s'exigisca la tramitació d'un procediment d'avaluació ambiental d'acord amb la legislació sectorial vigent.  
3. Davant de la possibilitat d'abocaments accidentals, la instal·lació ha de disposar de:  
3.1. Recipients d'emmagatzematge estancs i de gran resistència.  
3.2. Materials absorbents (sepiolites, material tèxtil...), per a la retenció i eliminació dels possibles abocaments accidentals, provinents del carretó elevador, maquinària, vehicles de transport o de l'emmagatzematge de residus. El material utilitzat i els residus hauran de ser emmagatzemats i gestionats d'acord amb la seua naturalesa i perillositat.  
3.3. Les distintes cubetes de retenció com ara la xarxa canalitzada amb reixetes impermeables d'arreplega de possibles vessaments situada en la zona de valorització de residus, arreplega de residus i RAEE perillosos, s'ha de mantindre neta i s'ha de buidar amb una freqüència suficient que garantisca que no es produiran vessaments.  
4. Davant de l'arreplega dels residus en l'exterior (zones no cobertes) de la parcel·la:  
4.1. Els contenidors emmagatzemats en el pati exterior que continguen materials lleugers que puguen ser arrossegats pel vent (paper, cartó, etc.) han de disposar de tapa o lona.  
  
4.2. L'alçària d'emmagatzematge de residus no ha de superar l'alçària de la tanca perimetral de la instal·lació.  
5. La vulnerabilitat de la instal·lació contra el risc d'inundació està condicionada per l'emmagatzematge de residus perillosos, per aquest motiu, i tenint en compte que es tracta d'un sòl urbà completament urbanitzat i d'una ampliació existent, s'ha de preveure l'emmagatzematge d'aquests i sobreelevar-los respecte de la rasant del vial de la parcel·la limítrofa. I ha de ser l'ajuntament el que verificarà la incidència d'aquest i imposar, quan siga procedent, condicions d'adequació, prenent com a referència les establides en l'annex I (condicions d'adequació de les edificacions i la urbanització) de la normativa.  
  
6. A fi de protegir i evitar possibles impactes ambientals derivats de l'emmagatzematge i del maneig dels productes i dels residus tractats en la instal·lació, s'ha de complir la instrucció tècnica MIE APQ-1 sobre emmagatzematge de líquids inflamables i combustibles, del Reial decret 379/2001, pel qual s'aprova el reglament d'emmagatzematge de productes químics. Cal considerar que:  
  
6.1. La concentració de contaminants dins del recinte d'emmagatzematge ha de complir el que estableix la legislació vigent.  
6.2. S'han d'emmagatzemar els productes inflamables en llocs disposat per a això: aïllats, ventilats, senyalitzats i allunyats.  
6.3. No s'han de mesclar substàncies químiques la reacció de les quals es desconega ja que es pot desprendre calor suficient per a generar incendi.  
7. Els límits d'emissions canalitzades, la suficiència de les mesures preventives i correctores proposades i la resta d'aspectes relacionats amb la prevenció d'emissions a l'atmosfera, seran establits per l'òrgan competent en la preceptiva autorització d'activitats potencialment contaminants de l'atmosfera, d'acord amb el que preveu l'article 13 de la Llei 34/2007, de 15 de novembre, de qualitat de l'aire i protecció de l'atmosfera.  
8. A fi d'una adequada evacuació i tractament de les aigües residuals generades en el normal exercici de l'activitat, el titular de l'activitat disposarà de la preceptiva autorització d'abocament d'aigües a la xarxa municipal de clavegueram, concedida per l'autoritat municipal. Les instal·lacions i paràmetres de qualitat de l'aigua d'abocament s'han d'ajustar a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Villena. Si cal, s'han d'aplicar les mesures correctores pertinents per a complir els límits establits.  
  
9. S'ha de portar un registre documental del programa de vigilància ambiental que permeta comprovar el seguiment i el compliment de les mesures protectores i correctores ambientals proposades en l'estudi d'impacte ambiental presentat.  
S'ha d'incorporar al programa de vigilància ambiental la realització de controls periòdics sobre: impermeabilitat de la solera, possibles fugues o vessaments accidentals, control documentat de les emissions realitzades pels focus.  
La documentació del programa de vigilància ambiental ha d'estar a disposició de les autoritats competents.  
10. A la posada en marxa de l'activitat, i almenys cada 5 anys, el titular ha de dur a terme un control de les emissions acústiques i dels nivells de recepció en l'entorn per mitjà de la realització d'auditories acústiques. Aquestes s'han de realitzar amb l'activitat en funcionament i per un organisme de control autoritzat, i s'han de fer constar els resultats en un llibre de control que estarà a disposició de les administracions competents. En cas de superar els nivells sonors permesos per la llei i els establits en el certificat de compatibilitat urbanística, s'aplicaran les mesures correctores pertinents.  
11. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, ha de ser comunicat a l'òrgan ambiental competent que establirà, si escau, l'aplicació de noves mesures correctores.  
  
  
Segon  
Notificar a les parts interessades que contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets es consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a aquesta declaració d'impacte ambiental.  
  
  
València, 29 de març de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 15 de maig de 2017.- El director general de Medi Natural i d'Avaluació Ambiental: Antoni Marzo i Pastor.